雪中寄趙湖州容齋
作者：釋居簡
朝代：宋

paragraphs: 慶兆三回白，祥開嗣歲春。
精求方懇懇，懸應忽逡逡。
化母非無待，玄冥却有神。
夜窗疑是月，曉砌不生塵。
麰麥占年熟，郊原見日新。
柳塘吹漠漠，銀浦剪繽繽。
鶴幹勝寒重，猨枝撼落頻。
折腰嗟勁節，低首吊蒼鱗。
池草生吟思，溪梅寄遠人。
不知吟嘯地，何似灞橋親。